
Psalm  100 

'n  Dankpsalm. 

Juig  tot  eer  van  die  Here,  almal  op  aarde! 
2Dien  die  Here  met  blydskap! 

Kom  voor  Hom  met  gejubel! 

3Erken  dat  die  Here  God  is: 

Hy  het  ons  gemaak  en  ons  is  Syner 
ons  is  sy  volk,  sy  eie  kudde. 

4Gaan  sy  poorte  binne  met  dankliedere, 
sy  tempel  met  lofsange, 
dank  Hom,  prys  sy  Naam, 

5want  die  Here  is  goed, 

aan  sy  liefde  is  daar  geen  einde  nie, 

sy  trou  duur  van  geslag  tot  geslag. 


Dankdiens 


Program 

1 . Oorhandiging  van  kanselbybel  en  gesangeboek  namens  studente- 
lidmate: 

Studente  van  Aswegen  en  Vrey 

2.  Erediens:  Ds.  J.C.  de  Lange 

Skriflesing:  1 Kor.  15:12—28 
Teks  : 1 Kor.  15:28 


"SO  SAL  GOD  ALLES  VI R ALLES  WEES" 


3.  Gelukwense: 

1)  Ds.  J.C.  de  Lange:  namens  Algemene  Kommissie 

2)  Genl-maj  (ds)  C.  Colyn:  namens  Suid-Afrikaanse  Polisie  en  die 
Kapelaansdiens. 

4.  Oorhandiging  van  skenking  aan  die  Suid-Afrikaanse  Polisie  Weduwee 
en  Weesfonds: 

Mnr.  L.  de  Munnik,  administrateur 


5.  Bedankings:  Ds.  G.J.  Malan 

6.  Vinger-ete  by  Genl.  Gouwsgebou 


v 

Dankwoord 


Op  hierdie  besondere  dag  in  die  geskiedenis  van  die  gemeente,  bring  ons  die  lof  en  dank  aan 
God. 

Ons  dank  Hom  dat  Hy  die  gemeente  deur  die  verkondiging  van  Sy  Woord  en  die  gawe  van  Sy 
Gees  vir  een  en  twintig  jaar  lank  in  stand  gehou  het. 

In  besonder  is  ons  dankbaar  vir  die  geleentheid  om  die  Woord  aan  studente  van  ons  kerk  te 
bedien,  terwyl  hulle  met  intensiewe  opleiding  besig  is.  Sodoende  kon  meer  as  drieduisend 
Hervormde  lede  van  die  Suid-Afrikaanse  Polisie  tydens  opleiding  'n  kerklike  heenkome  hê,  en 
het  honderde  van  hulle  na  intensiewe  kategese,  belydenis  van  geloof  afgelê.  So  vele  van  hulle 
kon  ook  met  geestelike  en  huislike  probleme  by  'n  predikant  van  ons  kerk  om  hulp  en  raad 
aanklop. 

Ons  dank  God  dat  ons  as  lidmate  van  ons  kerk  lede  van  die  Suid-Afrikaanse  Polisie  kan  wees  en 
saam  met  ons  makkers  ons  land  en  sy  mense  kan  beskerm  en  dien.  Met  leedwese  dink  ons  aan 
die  lidmate  van  ons  kerk  en  vroeër  van  ons  gemeente  wat  in  die  uitvoering  van  hulle  pligte  die 
hoogste  offer  gebring  het.  Deur  die  offer  van  Sy  Seun  gee  Hy  die  geloof  en  moed  om  so  te  dien. 
Ons  dank  Hom  daarvoor. 

Aan  God  die  dank  vir  die  stoflike  welvaart  van  die  gemeente.  Ons  is  dankbaar  dat  deur  offer- 
gawes  en  fondsinsamelings  die  gemeente  nie  net  selfstandig  kan  wees  nie,  maar  ook  barmhartig- 
heidsdiens  kan  verrig.  Met  groot  dankbaarheid  het  ons  verneem  dat  daar  binne  die  afsienbare 
toekoms  'n  eie  kerkgebou  vir  die  gemeente  beskikbaar  gestel  sal  word:  'n  ideaal  waarvoor  daar 
jare  lank  fondse  ingesamel  en  onderhandelinge  gevoer  is. 

Dit  is  ons  bede  dat  God  steeds  deur  Sy  Woord  en  Gees  in  die  gemeente  sal  werk  en  ons 
bekwaam  sal  maak  om  ook  in  die  toekoms  die  Evangelie  van  Jesus  Christus  in  die  Polisiekollege 
te  verkondig. 

Mag  Hy  gee  dat  die  saad  van  die  Woord  wat  hier  gesaai  word,  sal  ontkiem  en  veelvoudig  vrug  sal 
dra  tot  eer  van  Sy  Naam. 

Ds.  G.J.  Malan 


Enkele  gedagtes  rondom  14  Oktober  1966 


Voor  die  jaar  1 966  was  die  Kerk  vir  baie  jare  gevoelig  omdat  daar 
nie  geleentheid  was  vir  die  Kerk  om  'n  direkte  bydrae  te  kon  lewer 
tot  die  Christel ik-etiese  etesie  vorming  van  veral  die  jong  kweke- 
linge  en  jeugdige  polisiemanne  nie.  Nieteenstaande  die  kniehalter 
om  nie  amptelik  betrokke  te  kon  wees  nie,  was  die  Kerk  pal 
dankbaar  vir  die  invloed  op  Godsdiensgebied  van  kerkraadslede  - 
hoë  offisiere  in  die  polisiemag  - name  wat  my  dadelik  te  binne 
skiet  - Generaal  Maartin  Coetzee  (vir  'n  tyd  kommissaris),  Gene- 
raal  Roets  en  Generaal  Reinier  van  den  Bergh. 

Die  onderhandelinge  het  voortgeduur  totdat  die  mylpaal  behaal  is 
toe  Ds  HR  Visser  1 966  kon  toetree  tot  die  korps  van  kapelane,  met 
opdrag  om  die  hele  land  se  polisiestasies  te  bedien.  Dadelik  is 
gedink  aan  die  studente  wat  kollege  opleiding  moes  deurloop.  Die 
studente  het  hulle  kerklike  voorregte  geniet  by  die  Gemeente 
Pretoria-Wes.  Met  die  bediening  was  struikelblokke,  om  onder  meer  te  noem,  die  probleem  om 
te  koórdineer  met  die  kollege-program.  Daar  moes  byvoorbeeld  vir  die  vervoer  na  en  van  die 
kerkgebou  vir  eredienste,  geleë  aan  die  einde  van  Kerkstraat-Wes,  spesiale  busse  gereël  word. 
Dan  was  daar  nog  die  kategese,  jeugvereniging  en  dies  meer.  Gedagtig  veral  aan  hulle  is 
oorgegaan  om  die  Gemeente  SA  Polisiekollege  te  stig.  Skrywer  hiervan  was  besonder  bevoorreg 
om  die  stigtingsgeleentheid  die  Vrydagaand,  14  Oktober  1966,  by  te  woon,  saam  met  Ds  TF 
Dreyer,  Ds  GMM  Pelser  (nou  professor),  ouderling  Zwaan  (lid  van  die  Ringskommissie),  ds  JP 
Oberholzer  (nou  professor),  dr  Jl  de  Wet  (later  professor  - oorlede  1983).  Daar  was  Generaal- 
Majoor  RJ  van  den  Bergh,  Brigadier  BJJ  Maritz,  Kolonel  MDW  Cloete  (hoofkapelaan),  en  ouder- 
ling  EAJ  van  Vuuren  van  Pretoria-Wes  Gemeente. 

Die  Polisie  het  'n  enorme  taak,  in  die  koue  van  die  nag  en  die  hitte  van  die  dag  - hulle  is  streng 
gesproke  'n  vredesmag  om  die  inwoners  van  ons  land  te  beskerm  en  'n  rustige  lewe  te  besorg. 
Om  dit  te  kan  doen,  moet  hulle  hul  fisies  blootstel  en  hulle  word  geestelik  ten  oorvloede 
geterroriseer.  Hulle  moet  pal  gebalanseerd  optree.  Vanwaar  kry  hulle  innerlike  krag  en  genade? 
- deur  te  ken  en  te  glo  in  die  God  van  lewe  en  dood  - Jesus  Christus.  Mag  die  Gemeente  SA 
Polisiekollege,  predikant  en  kerkraadslede  die  genade  en  wysheid  ontvang  om  die  polisiemanne 
van  móre  die  geloof  en  erbarming,  tot  fermheid  en  sterkheid  uit  bou. 


AB  van  N Herbst 
Administrateur  Emeritus 


Ds  HR  Visser  was  die  eerste  voltydse  Hervormde  polisiekapelaan, 
en  eerste  predikant  van  die  gemeente.  Hy  bedien  die  gemeente 
vanaf  1 966  tot  1 977. 


Ds.  HR  Visser 


Foto's:  Hooffigure  rondom  die  stigting  van  die  ge- 
meente. 

1 . Ds  TF  Dreyer:  Ringsvoorsitter 

2.  Ds  GMM  Pelser:  Ringskriba 

3.  Ds  JP  Oberholzer:  Verwoerdburg 

4.  Dr  Jl  de  Wet:  Philadelphia 

5.  MnrA  van  N Herbst:  Administrateur 

6.  Generaal-Majoor  RJ  van  den  Bergh:  Voormalige 
Inspekteurgeneraal 

7.  Brig.  DJJ  Maritz:  Bevelvoerder  SAP  Kollege 

8.  Kol  (ds)  MDV  Cloete:  Hoofkapelaan 


5 


Herinneringe  aan  die  gemeente  SA-Polisiekollege 


Dit  was  vir  my  'n  voorreg  om  vir  ongeveer  twee  jaar  (1977  tot 
1978)  as  deeltydse  kapelaan  van  die  Nederduitsch  Hervormde 
kerk  in  die  gemeente  SA  Polisiekollege  te  kon  diens  doen. 

Reeds  met  my  bevestiging  is  ek  volkome  tuis  laat  voel  deur  die 
hartlike  verwelkomings  van  die  destydse  kommissaris  van  Polisie, 
Generaal  Prinsloo,  die  kapelaan-generaal  ds  Colyn,  en  die  BO 
van  die  Polisiekollege,  Brigadier  Van  Zyl. 

Die  heerlike  samewerking  met  my  kollegas  van  die  ander  kerke,  te 
wete  di  Van  Graan,  Odendaal,  Bingle  en  ander  sal  altyd  een  van 
my  kosbaarste  herinneringe  bly. 

Kerkraadslede  wat  destyds  saam  met  my  gedien  het  was  ouder- 
linge  Willie  Venter,  Frank  Sneygans,  Toffie  van  Vuuren,  Pottie 
Potgieter,  en  diakens  Koekemoer  en  Nick  Coetzee.  Ek  sal  altyd 
met  groot  waardering  aan  elkeen  van  hulle  en  hulle  gesinne  terug- 
dink.  Die  wyse  waarop  hulle  as  'n  klein  geïsoleerde  groepie  die  Here  na  die  beste  van  hulle 
vermoë  probeer  dien  het,  bly  tot  vandag  toe  vir  my  en  baie  ander  'n  navolgingswaardige 
voorbeeld. 

Van  baie  interessante  insidente  wat  ek  in  die  gemeente  Polisiekollege  beleef  het,  is  daar  veral  een 
wat  uitstaan.  Dit  was  tydens  'n  erediens  waar  sommige  van  die  studente  wat  die  vorige  aand  wag 
gestaan  het  soos  gewoonlik  weer  vroeg-vroeg  aan  die  slaap  geraak  het.  My  manier  was  om  sulke 
"slapers"  voor  tussen  die  kerkraadslede  te  laat  sit,  en  gewoonlik  was  dit  dan  die  einde  van  die 
slapery.  Nie  hierdie  betrokke  Sondag  nie!  Want  die  jong  man  wat  ek  na  vorentoe  laat  kom  het, 
het  rustig  sy  kop  op  diaken  Koekemoer  se  skouer  laat  sak,  my  so  'n  slaperige  glimlag  gegee,  en 
verder  geslaap! 

Waaroor  ek  die  blyste  van  alles  is,  is  die  feit  dat  daar  nou  'n  voltydse  standplaas  by  die 
Polisiekollege  vir  die  Ned.  Herv.  Kerk  geskep  is.  Graag  wens  ek  ds  Gert  Malan  en  sy  vrou  wat 
tans  daar  werk,  alle  voorspoed  en  sukses  toe.  Ek  vertrou  dat  hulle  net  soveel  liefde  en  vreugde  by 
die  gemeente  sal  ontvang  as  wat  ek  en  my  gesin  bevoorreg  was  om  daar  te  ondervind. 

Dr.  A.A.  da  Silva 


Dr.  A.A.  da  Silva 


Gemeente  S.A.P.  kollege  1982—1983 


Toe  ek  op  8 Januarie  1982  die  S.A.P.  Kollege  terrein  binne  ry,  het 
ek  eintlik  glad  nie  geweet  wat  wag  nie.  Ek  was  saam  met  agt  N.G. 
predikante  vir  my  twee  jaar  diensplig  aan  die  Polisie  tegesê.  Na 
ses  weke  opleiding  in  die  Kollege  en  ses  weke  bosopleiding  te 
Maleoskop,  is  ek  in  die  Kollege  agtergehou,  om  o.a.  die  gemeente 
te  bedien. 

Op  daardie  stadium  was  die  gemeente  reeds  vier  jaar  vakant.  Alles 
was  deurmekaar.  Om  die  waarheid  te  sê  - daar  was  niks.  Die 
gemeentelike  bedrywighede  het  bestaan  uit  twee  eredienste  per 
week  en  so  af  en  toe  'n  Kerkraadsvergadering. 

Een  van  my  doelwitte  in  die  twee  jaar  was  om  te  poog  om  die 
gemeente  te  laat  funksioneer,  met  'n  program  en  al  die  gewone 
bedrywighede  van  'n  gemeente.  So  is  daar  gepoog  om  die  kate- 
gese  aan  die  gang  te  kry,  huisbesoek  is  gereeld  gedoen,  eredienste 
is  gehou  en  die  sakramente  is  bedien. 

Maar  die  gemis  aan  'n  Kerkgebou  was  groot.  Ek  het  gedurig  met  die  gedagte  geworstel  en  so  teen 
die  middel  van  my  eerste  jaar  het  die  gedagte  ontstaan  om  met  iets  te  begin.  Ek  wou  vir  niemand 
van  my  gedagtes  sê  nie,  want  ek  was  bang  dit  sou  nie  realiseer  nie.  Maar  het  ek  gedink,  as  daar 
17  jaar  gelede  (ouderdom  van  die  gemeente  op  daardie  stadium)  met  'n  boufonds  begin  is,  kon 
dit  al  'n  aansienlike  bedrag  beloop  het. 

Ek  het  toe  met  die  destydse  B.O.  Brig.  Reynecke  gaan  praat  en  aan  hom  een  van  twee  moontlik- 
hede  voorgelê.  (a)  Die  staat  bou  vir  ons  ook  'n  kerk  of  (b)  'n  stuk  grond  word  beskikbaar  gestel 
waarop  die  gemeente  en  die  Kerk  later  self  'n  Kerkgebou  kan  oprig. 

A.g.v.  sy  gunstige  reaksie  het  ek  die  saak  verder  geneem.  Ook  die  Kerkraad  het  dit  gunstig 
ontvang  en  goedgekeur.  Daar  is  besluit  om  onmiddelik  met  'n  boufonds  te  begin  en  voort  te  gaan 
met  onderhandelings. 

Na  'n  paar  maande  van  onderhandelings  is  'n  stuk  grond  aan  ons  toegeken.  Dit  het  die  gemeente 
net  aangespoor  om  harder  te  werk  en  het  die  boufonds  na  net  een  jaar  alreeds  R30,000  oorskry. 

Ongelukkig  moes  ek  na  twee  jaar  gaan.  Ek  het  egter  kontak  gehou  en  kon  dankbaar  verneem  dat 
die  Here  die  gemeente  ryklik  seën.  Vandag  is  die  boufonds  al  'n  R1 00,000  plus. 

Mag  die  werk  in  daardie  gemeente  van  krag  tot  krag  gaan  en  mag  hulle  binne  die  afsienbare 
toekoms  die  vreugde  van  'n  eie  Kerkgebou  smaak. 

Ds.  Piet  van  Zyl 


Gelukwense  by  die  21ste  verjaarsdag  van  die  Ned.  Herv.  Gem. 
SAP  Kollege 


Ds.  en  mev.  A.J.  van  Staden 


Dit  is  vir  my  en  my  vrou  'n  besondere 
voorreg  om  die  Ned.  Herv.  Gemeente 
SAP  Kollege  by  geleentheid  van  sy 
21ste  verjaarsdag  hartlik  geluk  te 
wens.  Een  en  twintig  jaar  is  nie  te  lank 
nie  en  tog  het  daar  in  die  21  jaar  baie 
en  ook  baie  belangrike  dinge  gebeur. 
Party  van  die  mense  wat  hulle  beywer 
het  vir  die  stigting  van  die  gemeente  is 
miskien  al  oorlede  en  ander  bevind 
hulle  reeds  in  hulle  middeljare.  Ons 
bewonder  hul  moed,  ywer  en  deur- 
settingsvermoë. 


Ek  het  die  voorreg  gehad  om  van  April  1984  tot  Nov.  1986  as  deeltydse  of  Pastorale  hulp  in  die 
gemeente  te  kon  dien.  Toe  ek  daar  begin  het,  het  ek  nie  gedink  dat  die  verbintenis  so  lank  sou 
duur  nie,  en  ek  het  ook  nie  gedink  dat  ons  vir  die  gemeente  so  lief  sou  word  nie.  Dit  was  werklik 
'n  voorreg  om  vir  ongeveer  2 en  'n  half  jaar  met  sulke  geesdriftige  en  toegewyde  Kerkraadslede 
en  lidmate  saam  te  werk.  Elke  keer  as  ons  vir  'n  erediens  of  huisbesoek  of  ander  besoeke  daar 
was,  het  ons  met  vreugde  en  groot  dankbaarheid  in  die  harte  die  terrein  verlaat.  Hoe  kan  ons 
sulke  mense  soos  Kol.  Venter,  Kapt.  du  Plessis,  van  Vuuren,  Sneygans,  A/O  Koekemoer,  Lt.  du 
Plessis  en  die  huidige  skriba  ooit  vergeet?  Aan  hulle  en  hulle  eggenotes  en  al  die  ander  lidmate 
ons  opregte  dank  vir  hulle  vriendelikheid  en  hartelike  samewerking. 

In  die  twee  en  'n  half  jaar  was  daar  onvergeetlike  oomblikke.  Hoe  sal  ons  daardie  kere,  toe  ons 
as  gemeente  op  die  sportgronde  vleis  gebraai  en  almal  saam  geëet  het,  kan  vergeet?  Onvergeetlik 
is  daardie  aande  toe  die  hele  gemeente  na  die  diens  saam  koffie  en  tee  gedrink  het  en  versnappe- 
ringe  genuttig  het.  Twee  studente  moes  sorg  dat  die  water  kook  as  die  diens  uitkom:  die 
damesstudente  moes  tee  en  koffie  maak  en  skink:  die  personeel  moes  sorg  vir  die  eetgoedjies  en 
die  mansstudente  moes  die  opruimwerk  doen.  Daar  het  ons  gekuier,  grappies  vertel  en  gelag. 
Wat  was  die  jeug  se  afskeidsgeselligheid  nie  aangenaam  nie?  Soms  was  dit  'n  konsert  en  dan 
weer  'n  vleisbraai. 

Wat  was  dit  nie  'n  vreugde  toe  ons  gehoor  het  dat  'n  voltydse  kapelaanspos  vir  ons  geskep  is? 
Nog  groter  was  die  vreugde  toe  ons  gehoor  het  dat  ds.  Malan  die  beroep  na  die  gemeente 
aanvaar  het.  Daarmee  het  'n  lank-gekoesterde  ideaal  in  vervulling  gegaan.  Aan  almal  wat  'n 
aandeel  gehad  het  aan  die  skepping  van  hierdie  pos  wil  ons  ons  opregte  dank  en  waardering 
oorbring. 

Vir  my  en  my  vrou  was  daar  net  een  onaangename  oomblik  en  dit  was  toe  ons  die  laaste  keer  by 
die  hek  van  die  Kollege-gronde  uitgery  het. 

'n  Aangename  tyd  is  afgesluit.  Voortaan  sou  ons  net  kon  dink  aan  die  goeie  vriende  en  'n 
gemeente  waaraan  ons  baie  geheg  was.  So  lank  ons  lewe  sal  ons  die  Here  dank  vir  die  tydjie  wat 
ons  aan  hierdie  gemeente  verbonde  was.  Dit  was  'n  voorreg.  Wat  die  toekoms  betref  is  ons  bede 
vir  die  gemeentelede: 

"Die  Here  sal  julle  seën, 
en  julle  beskerm; 

die  Here  sal  julle  tot  redding  verskyn 

en  julle  genadig  wees 

die  Here  sal  julle  gebede  verhoor 

en  aan  julle  vrede  gee."  Num.  6:  21  -26 

